|  |  |
| --- | --- |
|  | Zbornik radova Fakulteta tehničkih nauka, Novi Sad |

**UDK: 72.012**

**DOI:** [**https://doi.org/10.24867/07FA08Bekavac**](https://doi.org/10.24867/07FA08Bekavac)

**САВРЕМЕНА АРХИТЕКТУРА СРЕМСКЕ МИТРОВИЦЕ ХХ ВЕКА**

**MODERN ARCHITECTURE OF SREMSKA MITROVICA IN XX CENTURY**

Давид Бекавац, *Факултет ТехничкихНаука, Нови Сад*

**Област – АРХИТЕКТУРА**

**Кратак Саржај –** *У раду је приказана анализа и критика савремене архитектуре ХХ века у Сремској Митровици. Рад се бави преиспитивањем квалитета грађене средине и поставља питање о разлозима недовољне препознатљивости архитектуре овог града*.

**Кључне речи:** *Савремена архитектура, ХХ век, Сремска Митровица*

**Abstract** – *The paper presents an analysis and critique of contemporary* ХХ *century architecture in Sremska Mitrovica. The paper examines the quality of the built environment and raises the question of the reasons for the lack of recognition of the architecture of this city.*

**Keywords:** *Modern аrchitecture, XX century, Sremska Mitrovica*

**1. УВОД**

Неки од највећих градитељских умова Србије и Југославије су оставили свој печат у Сремској Митровици, као што су Владимир Николић, Богдан Богдановић, Момир Коруновић и други. Намеће се питање зашто је онда модерна архитектура Сремске Митровице непозната?

Архитектура Сремске Митровице се ретко помиње у стручној литератури. Међутим, Меморијални парк „Спомен гробље“ и Мост Светог Иринеја су познати јавности и стручно признати. Чак и Лаћарак, који спада у приградско насеље Сремске Митровице, поседује мањи Споменик жртвама фашизма, који је прошао као запажено остварење на 13. Салону архитектуре 1987. године[1].

**2. ИСТОРИЈСКА АНАЛИЗА**

Општепознато је да је на простору данашње Сремске Митровице био древни град Сирмијум. Топоним „Срем“ изведен је од назива Сирмијум.Староседеоци ових простора су били Илири и Келти. Пред крај I века п.н.е. освајају га Римљани. Антички период у Срему почиње доласком римских легија које заједно са својим мачевима доносе писменост, историју и културу [2].

Сирмијум ће доживети највећи успон 293. године након Диоклецијанове реформе и поделе царства на \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**НАПОМЕНА:**

**Овај рад проистекао је из мастер рада чији ментор је била др Милена Кркљеш, ванр. проф.**

тетрархије. Тада Сирмијум постаје главни град једног од четири дела царства.

Након пада Сирмијума 582. године под власт Авара, мрак средњег века обухвата ове пределе, па се историја назире највише од путописаца, који се претежно слажу у изјавама да је руиниран. У том периоду су многи народи полагали право на град: Угарска, Бугарска, Србија, Турска, Аустрија и други. Данас, Сремска Митровица је административни, културни и привредни центар Сремског округа и представља највећи град у њему.

**3. САВРЕМЕНА АРХИТЕКТУРА**

Почетке савремене архитектуре јасно видимо у XIX веку, иако су се назнаке јављале и раније. Ако кренемо хронолошки, прво бисмо наишли на неокла­сицизам. Он је први стил који је почео полако, али сигурно да одудара од норми прошлости.

Према Кенету Фремптону, постојала су два предус­лова, или процеса који су допринели стварању нео­класицизма: "Први процес је нагли пораст човекове способности да управља природом, који средном XVII века почиње да надмашује техничке могућности ренесансе. Други је процес битни помак у природи људске свести који се јавља као одговор на огромне друштвене промене у којима настају нови културо­лошки облици условљени падом аристократије и ства­рањем буржоазије" [3], а потом: „Претерано китњаста архитектура рококоов­ских ентеријера старих режима (Аncient Rėgime) и секуларизација просветитељске мисли навеле су архи­текте века, свесне бурног и нестабилног духа свог времена, у потрагу за правим стилом на темељу пре­цизног поновног оцењивања античког наслеђа.

Њихов циљ није био искључиво пресликавање ста­рина, већ поштовање принципа на којима се заснива њихов рад“ [3].

За архитектуру будућности биле су потребне иновације у технолошком смислу, па тако можемо бројним изумима приписати заслугу за развој архитектуре. Гвожђе, као први вештачки грађевински материјал у историји архитектуре је одговоран за бројне напретке у инжењерству, али је са собом носио и дозу естетике хладноће и виткости, који су били карактеристични за готику. Омасовљење примене овог материјала за многе утилитарне градске функције се највише огледало при изградњи високих зграда. Међутим, на вертикални пораст објеката је највише утицала цена грађевинског земљишта. Пред сам крај ХIX века савремени критичар Монтгомери Шајлер је објаснио да је „лифт удвостручио висину пословних зграда, а челична конструкција је то учинила по други пут“. Са друге стране, армирани бетон је, исто као и челик био вишеструко приме­њиван у свим сферама конструисања. Симбиоза ова два материјала смањила је мане бетона (проблеми са савијањем и крутошћу), али и пресеке елемената, па су сада могли да покривају веће распоне и да иду у веће висине. Иако је пронађен 1849. године, проћи ће педесетак година пре његове пуне асимилације у градитељску праксу. Савремена архитектура је требала да буде наднационални правац, као што су некада били правци у уметности Европе.

Општеприх­ваћене одлике стила биле су функционализам и нови сет материјализације, где се конструкција и намена објекта јасно видела. ХХ век је био век радикалних иновација и идеологија које су варирале у обе крајно­сти и надахњивале појединце и друштво. На самом крају није ни битно ко је био зачетник или кад је и који објекат био првенац новог таласа архитектуре. Једино око чега се сви историчари слажу јесте да је савремену архитектуру условила промена мисли, бег од историцизма и поновно преиспитивање архитек­туре и њених засебних елемената. У том процесу је победила суштина архитектонског израза. То је довољно за разумевање ове вишеслојне материје.

**4. САВРЕМЕНА АРХИТЕКТУРА ХХ ВЕКА У СРЕМСКОЈ МИТРОВИЦИ**

Као претеча данашњег изгледа града и развоја модерне архитектуре био је XVIII век, као први период интезивније градње, што су условиле историјско - економске прилике. Митровица је 1765. године проглашена за слободну војну општину са самосталном градском управом, што је створило повољне услове за успон трговине и занатства. Изграђују се трговачки центри, магацини за робу, места за истовар и утовар, а такође приватне и удобне куће богатих грађана и трговаца. Центри и тргови су већ формиране урбане целине.

Због увођења стајаће војске, Аустро-Угарска је почетком XIX века почела са градњом војних касарни зарад смештаја војске у свим већим војвођанским градовима. Тако је било и у Митровици, па данас имамо бивше војно-граничарске зграде, претежно једноспратне, разуђене основе и декорисаних фасада.

Академизам се намеће као први значајан правац у архитектури ХХ века који је владао регијом и одразио се и на Сремску Митровицу. Академизмом се називају и различити доминирајући канони владајућих уметнич­ких школа (академија уметности). Канонски европски романтизам или национални позни романтизам у другој половини ХIХ и почетком ХХ века може се означити термином академизам. Академизам такође варира од неоренесансе и необарока преко сецесије и еклектичког историцизма. Иако обједињује више стилова, јасно је препознатљив због декоративне природе, строгости симетрије, али и због намене објеката. Најочуванији примери су углавном данашњи јавни објекти. Развој класицистичке архитектуре најупечатљивије се прати преко грађевина војног и административног карактера. То су зграде магистрата, касарне, команде места, војне болнице итд, који су данас школе, полицијске станице, библиотеке, претежно јавни објекти. Класицистичке зграде одликују се једноставним равним фасадама са античким тимпанонима и стубовима око улаза. Након примера акедемизма, појавило се и пар стамбено-пословних и других објеката у модернистичком духу пре стварања СФРЈ. Након тога доминирајући правац је био социјалистички реализам, а потом аутентични југословенски модернизам.

Најупечатљивији пример социјалистичког реализма би била Зграда суда – Палата правде, на углу улица Стари шор и Светог Димитрија, слика 1. И по значају у региону и по функцији објекат је значајна и веома фреквентна градска локација и представља реперну тачку у граду. Објекат је пројектовао арх. Р. Момировић 1977. године.



Слика 1. *Палата Правде*

Изградња је завршена 1981. године када је суд у новој згради почео са радом. Пројектован је као слободно­стојећи објекат на парцели, са конструктивним елемен­тима од армираног бетона у комбинацији са црвеном опеком и у екстеријеру и у ентеријеру. Кров је раван са атиком од армираног бетона. Смакнути кубуси, кон­структивни, АБ елементи и раван кров наглашавају модеран изглед објекта и замењену структуру компакт­ног градског блока приземних објеката у низу, слобод­ностојећим, јединственим објектом, окруженом слобод­ним уређеним површинама и сагледивим са све четири стране.


Сваку фасаду прати засебна композиција и симетрија. Аскетизам материјализације и монументалност волуме­на наглашавају битност објекта и резонују страхопош­товањем према делатности институције. Велика повр­шина објекта у основи решена је атријумом у средиш­њем простору и разуђеном основом прилагођеној лока­цији на углу две примарне градске саобраћајнице. Међутим, објекат делује површински далеко веће, а то је постигнуто повлачењем канцеларија у правилном низу на јужној фасади објекта.

Тиме је добијена излом­љена непрекинута линија, која подсећа на грчки меан­дар. Овом оптичком варком, суд повећава континуал­ност и делује површински већи и масивнији у хоризонталном плану. Спратност објекта није велика у односу на површину основе објекта; од П+2 на источној, западној и јужној страни око атријума и П+3 уз улицу Стари шор - северна страна објекта. Кота пода приземља је подигнута за око 2м у односу на коту тротоара и тиме је објекат добио на монументалности. Околне слободне површине око објекта намењене су пешачким комуникацијама, паркирању возила са приступним саобраћајницама у функцији објекта и уређеним зеленим површинама.

**Спомен Гробље** је меморијални парк посвећен жртвама фашизма, слика 2. Спада у познатији пример опуса архитекте Богдана Богдановића. На том простору су Немци и Усташе стрељали око 7.950 недужних људи, чинећи то место највећим стратиштем у Војводини. Међу жртвама су се нашли многи значајни чланови и хероји НОБ-а као што су Бошко Палковљевић - Пинки и Слободан Бајић - Паја, по којима Основне школе носе имена и познати сликар Сава Шумановић.

Спомен Гробље није појединачни споменик, већ путовање кроз ствараочеву луцидну представу која се протеже од страдања недужних до симбола братства и јединства. На самом почетку пролазника дочекује бронзана ваза на узвишењу која подсећа на велики шлем кориштен у крсташким ратовима.

При шетњи се наилази на још пар скулптура просте геометрије. Недокучивост Богдановићеве вишеслојне поруке, скривене у симболизму и његовом познавању митологије подстиче жељу да се кроз овај спомен парк прође изнова. Симболизам комуницира на посебан начин са посматрачем, остављајући му могућност за сопствену интерпретацију.



Слика 2. *Спомен Гробље некада*

Преко мирног парка се на крају стиже до шест брда и канал са наглашеном геометризацијом. Број брда није бајковит, већ представља број република које су сачињавале СФРЈ. Иако је завршен 1960. година, парк се мењао до 1991. године, па је садашњи амфитеатар премештен у градски парк, колски пут је претворен у пешачки и додат је лавирнит од ниског растиња.

На Спомен Гробљу се налази преко сто врста високог растиња, донетог из свих крајева Југославије. Спомен Гробље представља оазу мира у граду, стога се може са сигурношћу рећи да је поента постигнута. Потресне призоре смрти и стрељања је заменила дечија граја. Мир је успостављен, а страдање није заборављено.

Од давнина су се две обале Саве повезивале понтонским мостовима и скелама. Та идеја се протеже још од III и IV века, за време античког Сирмијума, када су реку премошћавала два зидана моста. Од XII до ХV века град није имао мост, а у ХV веку су Турци направили понтонски мост негде између Сремске Митровице и Јарка. Гранични прелаз између Турске и Аустрије у ХVIII веку вршен је скелама. У ХХ веку је тек 1918. године направљен понтонски мост, а 1922. године је из Петроварадина пренесен понтонски мост који је постављен на узводну локацију, где ће остати све до 1977. године када је изграђен друмски мост.

Вековна жеља да се савлада река и повежу лева и десна обала Саве у ужем градском језгру коначно је остварена 1993. године, када је изграђен **пешачки Мост Светог Иринеја** на најужем делу Саве. Пешачки мост повезао је центре Сремске Митровица и Мачванске Митровице, тако да су све тешкоће око преласка са једне на другу страну заборављене. Од две Митровице, настала је једна. Главни пројектанти су били Градимир Срећковић и Драгослав Исаиловић. Мост је конструктивног система са косим кабловима. Дужине је 297,5м, што га чини најдужим висећим пешачким мостом у Европи и најдужим пешачким мостом на Балкану. Широк је 5,5м на почетку и 6,5м у најширем делу. Мост се простире преко пет стубова, а на два највиша су постављени пилони.

Градњу овог моста ис-пратиле су разне невоље: финансијска драма и неиспуњена обећања, почетак рата, несташице, санкције, нестајање предузећа која су била задужена за изградњу, или финансирање моста. Упркос свему, истрајност се исплатила.



Слика 3. *Мост Светог Иринеја*

**5. ЗАКЉУЧАК**

Крај ХХ века је био и крај озбиљније градње у граду. Иако је главни узрок застоја био рат, санкције, транзиција и друге незгоде које су погодиле ову земљу, осећа се недостатак амбиције, а највише јасног циља у којем се град креће. Тренутна будућност града је препуштена инвеститорима ниске стамбене градње (који је прописан урбанистичким плановима и страним компанијама које граде производне објекте у радним зонама на периферији града, које данас представљају еколошки проблем и стављају Сремску Митровицу на листу загађенијих градова у Србији. Од значајнијих објеката у ХХI веку су изграђени базен у слопу Хале Пинки, и тржни центар Stop Shop. Иако се данас у Сремској Митровици учестало гради, проблем је у одсуству разноврстности градње.

Након изложеног можемо закључити да је у Сремској Митровици постојало угледних примера појединач­них и групних здања и умерене количине разноврс­ности. Репрезентативни објекти су пристојних габа­рита и општег изгледа. Да ли је архитектура Сремске Митровице одударала од остатка државе? Свакако да није.

Митровица прати устаљени развој Војвођанских градова, од војнограничарских објеката преко акаде­мизма и сецесије до освита новог доба у архитектури. И овде важи да у архитектури је почетак века једно, а крај сасвим друго.

Можемо рећи да је квалитет архитектуре ХХ века Сремске Митроивце ишао упоредо са њеним развојем, тачније да је квалитет архитектруе био сразмеран значају града. Приметно је да значај и величина града диктирају и његову архитектуру. Институције већег значаја изискују већи монументализам у архитектури, и готово увек су лоциране у већим градовима.

Да би град растао економски и демографски, мора бити прилагођен тренутним потребама људи. Те потребе се стално мењају и повећавају. Од посебне је важности прилагодити се омладини, која неретко напушта мања места и сели се у веће градске центре. Град полако добија нове функције, али недовољно брзо. Проблем централизованости и масовног насељавања великих градова мања места чини нерелевантним. Недостатак садржаја који би привукао младе један је од кључних проблема са којима се град суочава.

Својом постојаношћу као насељено место, кроз готово два миленијума, овај град се показао достојним и повољним за живот. Иако свој значај није могао да покаже кроз целокупну историју, чињеница да је истрајао до данас говори више него појединачне епизоде његове историје. Напредујући или бивавши освајан, рушен и паљен, мењан, насељаван или напуштан, овај град је наставио да постоји. Сваки век, па и многе деценија доносили су заједно бурне промене, а сваки народ је остављао свој лични печат у воску обликовања града. Сан Римљана да створе вечне градове ће ипак бити остварен, постхумно.

**5. ЛИТЕРАТУРА**

[1] Миленковић, Др. Александар, *Архитектура: Салонска Визура*, Београд, 2001.

[2] Милошевић, Петар, *Срем у Прошлости*, Сремска Митровица 1981.

[3] Фремптон, Кенет, *Модерна Архитектура, Критичка Историја*, Београд, 2004.

**Кратка биографија:**

|  |  |
| --- | --- |
|  | **Давид Бекавац,** рођен 1993. године у Сремској Митровици. Похађао Средњу Техничку Школу „Никола Тесла“ у Сресмкој Митовици. Дипломирао на Факултету Техничких Наука 2019. године, област архитектура.  контакт: sm.davidbek93@gmail.com |